FI Euroopan unionin virallinen lehti C 309/3

KOMISSION LAUSUNTO,

annettu 27 päivänä marraskuuta 2008,

Euroopan parlamentin ja neuvoston direktiivin 98/37/EY 7 artiklan soveltamisesta Unkarin viranomaisten toteuttamaan REDLINE-merkkistä sähkökäyttöistä iskuporakonetta koskevaan kieltotoimenpiteeseen MD-2007-140

(ETA:n kannalta merkityksellinen teksti)

(2008/C 309/02)

1. Unkarin viranomaisten ilmoitus

Koneita koskevan jäsenvaltioiden lainsäädännön lähentämisestä annetun direktiivin 98/37/EY 2 artiklan 1 kohdassa säädetään, että jäsenvaltioiden on toteutettava kaikki tarvittavat toimenpiteet sen varmistamiseksi, että direktiivin soveltamisalaan kuuluvat koneet voidaan saattaa markkinoille ja ottaa käyttöön ainoastaan, jos ne eivät vaaranna ihmisten, ja joissain tapauksissa kotieläinten, terveyttä ja turvallisuutta eivätkä omaisuutta silloin, kun ne asennetaan ja huolletaan asianmukaisesti ja kun niitä käytetään niille suunniteltuun tarkoitukseen.

Direktiivin 7 artiklan 1 kohdassa säädetään, että jos jäsenvaltio toteaa, että koneet, joissa on CE-merkintä ja joita käytetään suunnitellun tarkoituksen mukaisesti, ovat omiaan vaarantamaan ihmisten ja joissain tapauksissa kotieläinten tai omaisuuden turvallisuuden, sen on toteutettava tarvittavat toimenpiteet koneiden poistamiseksi markkinoilta, niiden markkinoille saattamisen, käyttöön ottamisen tai käytön kieltämiseksi taikka niiden vapaan liikkuvuuden rajoittamiseksi. Jäsenvaltion on ilmoitettava komissiolle viipymättä tällaisista toimenpiteistä ja perusteltava päätöksensä.

Unkarin viranomaiset ilmoittivat 23. heinäkuuta 2007 Euroopan komissiolle kieltotoimenpiteestä, jolla kielletään REDLINE-merkkisen RL/ID0955-910 -tyyppisen kädessä pidettävän, kannettavan sähkökäyttöisen iskuporakoneen markkinoille saattaminen. Iskuporakonetta valmistaa Yongkang Zhengda Industrial Co. Ltd, Gushan Town, Yongkang, Zhejiang, 321307, Kiina ja sen jakelusta vastasi Baumann Hungary Kft., H-1162 Budapest, János utca 118.

Euroopan komissiolle toimitettu asiakirja-aineisto sisälsi seuraavat asiakirjat:

— Z1JE-KZ2-16B -tyyppistä iskuporakonetta koskeva 15. joulukuuta 2004 päivätty todistus N:o 04SHW2481-01, jonka oli antanut Intertek Deutschland GmbH ja jolla kyseiselle iskuporakoneelle myönnetään GS-merkintä,

— samaa Z1JE-KZ2-16B -tyyppistä iskuporakonetta koskevat 1. joulukuuta 2004 päivätty todistus N:o JSH0411181 ja 15. joulukuuta 2004 päivätty todistus N:o 432960, jotka oli antanut Intertek ETL SEMKO, Shanghai,

— 18. kesäkuuta 2006 päivätty vakuutus, jonka oli antanut Yongkang Zhengda Industrial Co. ja jossa todetaan, että Z1JE-KZ2-16B -tyyppinen iskuporakone vastaa Unkarin toimenpiteen kohteena olevaa RL/ID0955-910 -tyyppistä iskuporakonetta,

— 11. elokuuta 2006 päivätty EY-vaatimustenmukaisuusvakuutus, jonka oli antanut Baumann Hungary Kft. ja jossa viitataan todistukseen N:o JSH0411181.

Direktiivin 7 artiklan 2 kohdassa säädetään, että komissio ilmoittaa asianomaisia osapuolia kuultuaan, katsooko se toimenpiteen olevan perusteltu. Jos toimenpide todetaan perustelluksi, komissio ilmoittaa asiasta jäsenvaltioille, jotta ne voivat ryhtyä kyseisen koneen suhteen asianmukaisiin toimiin niille 2 artiklan 1 kohdan mukaan kuuluvien velvollisuuksien mukaisesti.

2. Unkarin viranomaisten esittämät perustelut

Unkarin viranomaisten toteuttamaa toimenpidettä perusteltiin sillä, että kyseinen iskuporakone ei ole seuraavien direktiivin 98/37/EY liitteessä I vahvistettujen olennaisten terveys- ja turvallisuusvaatimusten mukainen (viittaus yhdenmukaistettujen eurooppalaisten standardien EN 60745-1:2003 — Kädessäpidettävät moottorikäyttöiset sähkötyökalut — Turvallisuus — Osa 1: Yleiset vaatimukset ja EN 60745-2-1:2003 — Kädessäpidettävät moottorikäyttöiset sähkötyökalut — Turvallisuus — Osa 2-1: Porien ja iskuporien erityisvaatimukset eritelmiin).

1.5.1 Sähköstä aiheutuvat vaarat ja 1.5.6 — Palovaara

Laitteen sisällä olevat kiinnittämättömät johdot saattavat aiheuttaa palovaaran, mikä voi johtaa oikosulkuun.

1.5.6 Palovaara

Kone syttyi lämpötestissä tuleen, ja siitä tuli savua, minkä jälkeen se lakkasi toimimasta.

3. Komission lausunto

Komissio kirjoitti 15. marraskuuta 2007 Baumann Hungary Kft.:lle, joka oli allekirjoittanut EY-vaatimustenmukaisuusvakuutuksen, ja kehotti sitä toimittamaan Unkarin viranomaisten toteuttamaa toimenpidettä koskevat huomautuksensa.

Komissio kirjoitti 15.marraskuuta 2007 myös Intertek ETL SEMKOlle (Shanghai) ja Intertek Deutschland GmbH:lle, jotka olivat antaneet vaatimustenmukaisuustodistukset Z1JE-KZ2-16B -tyyppiselle iskuporakoneelle, jonka väitettiin vastaavan Unkarin toimenpiteen kohteena olevaa RL/ID0955-910 -tyyppistä iskuporakonetta.

Tähän mennessä ei ole saatu vastausta.

Komissio katsoo käytettävissä olevien asiakirjojen perusteella Unkarin viranomaisten osoittaneen, että rajoitustoimenpiteiden kohteena oleva kone ei täytä edellä tarkoitettuja olennaisia terveys- ja turvallisuusvaatimuksia. Vaatimusten noudattamatta jättämisestä aiheutuu vakavia riskejä koneen käyttäjille.

Noudatettuaan vaadittua menettelyä komissio katsoo täten, että Unkarin viranomaisten toteuttama toimenpide on perusteltu.